**Ministru kabineta noteikumu projekta**

**“Grozījumi Ministru kabineta 2015. gada 22. decembra noteikumos Nr. 760** “**Kārtība, kādā kredītinformācijas birojs vai fiziskā persona pieprasa un Valsts ieņēmumu dienests sniedz informāciju par fiziskās personas ienākumiem”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2015. gada 22. decembra noteikumos Nr. 760 “Kārtība, kādā kredītinformācijas birojs vai fiziskā persona pieprasa un Valsts ieņēmumu dienests sniedz informāciju par fiziskās personas ienākumiem”” (turpmāk – Noteikumu projekts) mērķis ir paplašināt kredītinformācijas birojam sniegtās informācijas apjomu fiziskās personas kredītriska vērtējumam.  Grozījumi Ministru kabineta noteikumos stāsies spēkā 2021. gada 1. augustā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Finanšu ministrijas (Valsts ieņēmumu dienesta) iniciatīva pēc Finanšu nozares asociācijas ierosinājuma. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kredītiestāžu likuma 34.2pantā noteikts pienākums identificēt, novērtēt, analizēt un pārvaldīt kredītrisku, ievērojot Finanšu un kapitāla tirgus komisijas (turpmāk – FKTK) noteiktās prasības attiecībā uz kredītiestādes kredītrisku pārvaldīšanu. FKTK 2019. gada 9. jūlija normatīvie noteikumi Nr. 120 “Kredītriska pārvaldīšanas normatīvie noteikumi” (turpmāk – Noteikumi Nr. 120) nosaka kredītriska pārvaldīšanas, aktīvu kvalitātes novērtēšanas un uzkrājumu veidošanas minimālās prasības. Atbilstoši minētajiem noteikumiem politikā, paredzot kredīta piešķiršanas kritērijus un limitus, jābalstās uz kredītņēmēja kredītspējas novērtējumu. Kredītņēmēja kredītspējas novērtēšanai jāanalizē visa pieejamā informācija par kredītņēmēja ienākumiem, tostarp atbilstoša informācija no ārējiem avotiem, tai skaitā no kredītinformācijas birojiem, kā arī vērtēšanā ir izmantojama patiesa, pietiekama un pārbaudīta informācija un atbilstoši vēsturiskie dati. Vērtējot fizisko personu maksātspēju, kredītiestādēm ir jāņem vērā visa tā informācija, kas liecina par kredītņēmēja ienākumu stabilitāti, tajā skaitā kredītņēmēja darbavietas, kas ir saimnieciskās darbības veicēja, tautsaimniecības nozares vai ģeogrāfiskā reģiona attīstību un pozīciju tirgū.  Minēto mērķu sasniegšanai kredīta devēji līdz šim aktīvi izmantoja atbilstoši Noteikumu Nr. 120 46.1 punktam Valsts sociālās apdrošināšanas aģentūras (turpmāk – VSAA) datus. Tā kā normatīvie akti VSAA paredz kompetenci apstrādāt datus pensiju un pabalstu jomā, VSAA informēja kredīta devējus, ka sniegs informāciju tikai tajos gadījumos, kad VSAA ir datu pirmavots. Proti, VSAA turpmāk sniegs informāciju tikai par izmaksātajām VSAA pakalpojumu summām (pensijas, pabalsti utt.), bet ne citiem ienākumiem. VSAA norāda, ka kredīta devēji VSAA informāciju varēs saņemt ar kredītinformācijas biroju starpniecību, tāpēc individuālus līgumus VSAA turpmāk neslēgs.  Šādā gadījumā ir nepieciešami grozījumi Ministru kabineta 2015. gada 22. decembra noteikumos Nr. 760 “Kārtība, kādā kredītinformācijas birojs vai fiziskā persona pieprasa un Valsts ieņēmumu dienests sniedz informāciju par fiziskās personas ienākumiem” (turpmāk – Noteikumi Nr. 760), pagarinot periodu, par kuru Valsts ieņēmumu dienests (turpmāk – VID) sniedz informāciju, no viena iepriekšējā taksācijas gada uz diviem iepriekšējiem taksācijas gadiem. Šis informācijas apjoms ļaus objektīvāk novērtēt saimnieciskās darbības veicēju ienākumus. Kārtējā gada pirmajos trīs mēnešos VID nav ziņu par saimnieciskās darbības veicēju ienākumiem, kuri izvēlējušies maksāt mikrouzņēmumu nodokli, jo tiem ziņas par ienākumiem jāsniedz līdz ceturksnim sekojošā mēneša 15. datumam. Savukārt par tiem saimnieciskās darbības veicējiem, kuri nodokļus maksā vispārējā kārtībā, VID saņem ziņas atbilstoši likuma “Par iedzīvotāju ienākuma nodokli” 19. panta piektajā daļā noteiktajam, t.i., taksācijas gadam sekojošajā gadā no 1. marta līdz 1. jūnijam, bet, ja taksācijas gada ienākumi pārsniedz saskaņā ar likumu “[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)” noteikto obligāto iemaksu objekta maksimālo apmēru, – no [1.](https://likumi.lv/ta/id/45466-par-valsts-socialo-apdrosinasanu#n1) aprīļa līdz [1.](https://likumi.lv/ta/id/45466-par-valsts-socialo-apdrosinasanu#n1) jūlijam. Ziņas par citu kredītņēmēju ienākumiem iepriekšējos divos taksācijas gados ļaus kredīta devējiem objektīvāk novērtēt kredītņēmēju ienākumu stabilitāti un regularitāti. VID sniegs tā rīcībā esošo informāciju pieprasījuma brīdī. Savukārt, ja tā rīcībā nebūs informācijas par kādu no pieprasītajiem periodiem, tad šīs ailes tiks atstātas neaizpildītas.  Informācija par ienākumu izmaksātājiem ļaus kvalitatīvāk un vispusīgāk izvērtēt kredītriskus, kas saistīti ar patērētāja (kredītņēmēja) darbavietu, darba devēja nozares risku, kā arī paredzamām izmaiņām ekonomikā un konkrētajā nozarē, kuras ienākumu gūšanas kontekstā var ietekmēt patērētāja (kredītņēmēja) spēju atmaksāt kredītu.  VID prakse liecina, ka kredītinformācijas biroji pakalpojuma maksu maksā pa daļām, iesniedzot lūgumu sadalīt pakalpojuma maksu četrās vienādās daļās, tāpēc noteikumu projektā informācijas sniegšanas pakalpojuma periods ir noteikts viens gads, bet pieprasījumu skaits un maksājamā maksa matemātiski sadalīta četrās daļās. Gadījumā, ja kredītinformācijas birojs samaksā maksu par nākamo pakalpojumu, tā sniegšanu paredzēts uzsākt automātiski. Līdzīgi gadījumos, kad kredītinformācijas birojs pagarina tā darbības licenci, automātiski pagarinās arī noslēgtā līguma ar VID darbības termiņš.  Noteikumu projekta izstrādes laikā VID un kredītinformācijas biroji panāca vienošanos, ka pēc grozījumu Noteikumos Nr. 760 spēkā stāšanās uzsāktos informācijas sniegšanas pakalpojumus pabeigs sniegt apmaksātajā apjomā, sniedzot informāciju Noteikumu Nr. 760 noteiktajā apmērā.  Noteikumu projekts paredz palielināt VID kredītinformācijas birojiem sniedzamās informācijas apmēru, tāpēc nepieciešams pielāgot arī informācijas sistēmas gan VID, gan kredītinformācijas birojiem, gan kredītinformācijas saņēmējiem. Pēc sākotnējām aplēsēm informācijas sistēmu pielāgošanai nepieciešams sešu mēnešu periods no šo noteikumu pieņemšanas, tāpēc noteikumu projektā paredzēts, ka grozījumi stājas spēkā 2021. gada 1. augustā. |
| 3. | Projekta izstrādē iesaistītās institūcijas un publiskas personas kapitālsabiedrības | VID, Finanšu ministrija, biedrība “Latvijas Finanšu nozares asociācija”, AS “Kredītinformācijas Birojs”, AS “CREFO Birojs”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecināms uz nodokļu maksātājiem, kredītinformācijas birojiem, kredītinformācijas lietotājiem, kredītinformācijas lietotāju klientiem vai iespējamiem klientiem. Šo personu skaits nav nosakāms. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredzēs samazināt administratīvo slogu, jo tiks samazināta maksa par pakalpojumu, noteikti vienkāršāki un praksei atbilstoši samaksas nosacījumi un palielināts sniedzamās informācijas apjoms. VID administratīvais slogs nemainās, jo tas turpina uzturēt tehnisko risinājumu informācijas nodošanai kredītinformācijas birojam, iekasējot pakalpojuma maksu 16 225 *euro* apmērā par vienu licenci par 250 000 pieprasījumiem. |
| 3. | Administratīvo izmaksu monetārs novērtējums | Administratīvās izmaksas veido VID nepieciešamās tehniskās izmaiņas informācijas atlases procesā un sistēmas uzturēšanas izmaksas, kas norādītas anotācijas III sadaļā. |
| 4. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020 | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzi  not ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021.  gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022.  gadam | izmaiņas, salīdzinot ar vidēja termiņa budžeta ietvaru 2022.  gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 70 890 | 0 | 70 890 | 13 230 | 70 890 | 58 910 | 58 910 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 70 890 | 0 | 70 890 | 13 230 | 70 890 | 58 910 | 58 910 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 70 890 | 0 | 70 890 | 95 673 | 70 890 | 58 910 | 58 910 |
| 2.1. valsts pamatbudžets | 70 890 | 0 | 70 890 | 95 673 | 70 890 | 58 910 | 58 910 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | – 82 443 | 0 | 0 | 0 |
| 3.1. valsts pamatbudžets | 0 | 0 | 0 | – 82 443 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 82 443 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | 1. Ieņēmumu aprēķins  Maksas pakalpojuma ietvaros plānotais sniegto pieprasījumu skaits gadā – 2 000 000 pieprasījumi (divi uzņēmumi – 1 000 000 pieprasījumi katram).  Maksas pakalpojuma ietvaros izpildītā viena pieprasījuma izcenojums (maksas pakalpojuma izmaksas gadā kopā, dalītas ar maksas pakalpojuma vienību skaitu gadā) – 129 828,84 *euro* / 2 000 000 pieprasījumu skaits = 0,0649 *euro* (viena pieprasījuma cena).  Prognozētie ieņēmumi (prognozētais maksas pakalpojuma ietvaros izpildīto pieprasījumu skaits, reizināts ar viena pieprasījuma pakalpojuma izcenojumu): 2 000 000 \* 0,0649 *euro* = 129 800 *euro*.  Plānots, ka līdz 2021. gada 1. augustam kredītinformācijas biroji pakalpojumu iegādāsies par iepriekš noteikto maksu *(17 722,50 euro \* 1 maksājums \* 2 uzņēmumi)*, savukārt no 2021. gada 1. augusta pakalpojumu iegādāsies par jauno maksu (16 225 *euro* \* 1 maksājums \* 2 uzņēmumi un papildus ieplānots 1 maksājums, ja uzņēmums ir izlietojis sniegto 250 000 pieprasījumu skaitu), kā rezultātā 2021. gadā plānoti pašu ieņēmumi 84 120 *euro* apmērā, savukārt 2022. gadā 129 800 *euro* (16 225 *euro* \* 2 uzņēmumi \* 4 maksājumi). Šobrīd licences maksai VID ir plānoti pašu ieņēmumi 70 890 *euro* apmērā gadā, tādējādi ieņēmumu palielinājums 2021. gadā būs 13 230 *euro* apmērā un 2022. un 2023. gadā 58 910 *euro* apmērā ik gadu.  2. Izdevumu aprēķins  Lai Noteikumu Nr. 760 noteiktajā kārtībā sniegtu informāciju kredītinformācijas birojiem par fiziskās personas ienākumiem, VID vienreizējās izmaksas risinājuma pilnveidošanai 2021. gadā pieejami 95 672,33 *euro* un ikgadējās izmaksas risinājuma turpmākajai uzturēšanai 110 694,37 *euro,* kas veido pakalpojuma maksas tiešās izmaksas 129 828,84 *euro* apmērā gadā no šādām izmaksu pozīcijām:   1. informācijas nodošanas kredītinformācijas birojiem risinājuma (programmatūras) izmaiņu izstrāde (piecu gadu amortizācijas izdevumi gadā) – 4 710,53 *euro*; 2. informācijas nodošanas kredītinformācijas birojiem risinājuma (programmatūras) uzturēšanas izmaksas – 1 648,69 *euro*; 3. disku masīva iegāde (piecu gadu amortizācijas izdevumi gadā) – 200 *euro*; 4. tīkla slodzes dalīšanas risinājuma modernizēšana (*Citrix ADC VPX* licences un uzstādīšana) ar piecu gadu uzturēšanas izmaksām (piecu gadu amortizācijas izdevumi gadā) – 13 419,20 *euro*;   5) informācijas nodošanas tehniskā risinājuma (programmatūras) izmaiņu izstrādē tieši nodarbināto cilvēkresursu personālizmaksas (atlīdzība) (stundas un vienreizējas personālizmaksas aprēķinā attiecinātas uz pieciem gadiem (faktisko izmaksu aprēķinu un samaksu VID veiks atbilstoši paveiktajam darbam, pārstrukturizējot VID budžetu) –804,74 *euro* (98,8 stundas, atalgojums 648,51 *euro*, VSAOI 156,23 *euro*);  6) risinājuma (programmatūras) uzturēšanā tieši nodarbināto cilvēkresursu personālizmaksas (atlīdzība) – 2 617,73 *euro* (322 stundas, atalgojums 2 109,54 *euro*, VSAOI 508,19 *euro*);  7) trīs *Web Logic* licenču uzturēšanas izmaksas risinājuma darbināšanai – 23 795,13 *euro*;  8) VID Datu noliktavas sistēmas un VID Informācijas sistēmu savietotāja uzturēšanas izmaksas – 7 734 *euro*;  9) divu *Oracle Databases Enterprise Edition* licenču VID Informācijas sistēmu savietotājam uzturēšanas izmaksas – 18 051 *euro*;  10) *SAP HANA* vienas licences uzturēšanas izmaksas – 32 796 *euro*;  11) serveru uzturēšanas (*Supercluster, Exadata Storage Server, Exalogic Elastic Cloud, Oracle Database Enterprise Edition, Oracle Diagnostick Pack, Oracle Tuning Pack, Oracle Real Application Clusters, Configuration Management pack*) izmaksas – 22 146 *euro*;  12) elektroenerģijas izmaksas serveru, serveru dzesēšanas, disku masīva un disku masīva dzesēšanas nodrošināšanai – 1 905,82 *euro*.  Ņemot vērā pakalpojuma sniegšanas procesa specifiku, t.i., informācijas sistēmā iestrādāto automātisko procesu ietvaros, un atbilstoši Ministru kabineta 2011. gada 3. maija noteikumu Nr. 333 “Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība” 11. punktā noteiktajam, VID paredz netiešās izmaksas neattiecināt uz šo maksas pakalpojumu. Risinājuma izstrādē un uzturēšanā būtiskākās ir tiešās izmaksas, pakalpojuma kalkulāciju pamatā veido informācijas tehnoloģijas izmaksas, kas jau ir lielas, turklāt biedrība “Kredītinformācijas apmaiņas atbalsta asociācija” un biedrība “Latvijas Finanšu nozares asociācija” vairākkārt ir izteikušas viedokli par nepieciešamību samazināt pakalpojuma maksu, lai kredītinformācijas biroji varētu iegādāties šo pakalpojumu.  2021. gadā risinājuma pilnveidošanai nepieciešamās vienreizējās izmaksas 95 672,33 *euro* apmērā tiks nodrošinātas VID piešķirto līdzekļu ietvaros. Tās atmaksāsies turpmākajos piecos gados, saņemot maksājumus no kredītinformācijas birojiem. No kredītinformācijas birojiem saņemtie maksājumi (VID pašu ieņēmumi) tiks novirzīti VID informācijas sistēmu uzturēšanai. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | |
| 8. Cita informācija | Nav. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| Noteikumu projekts šo jomu neskar. | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Noteikumu projektu tika publicēta Finanšu ministrijas tīmekļa vietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Tādējādi sabiedrības pārstāvji varēja līdzdarboties Noteikumu projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par Noteikumu projektu pēc tā izsludināšanas Valsts sekretāru sanāksmē.  Noteikumu projekts nosūtīts viedokļa sniegšanai Latvijas Finanšu nozares asociācijai un diviem licencētajiem kredītinformācijas birojiem (AS “Kredītinformācijas Birojs” un AS “CREFO Birojs”). |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties Noteikumu projekta izstrādē, rakstveidā sniedzot viedokļus par projektu, kas 2020. gada 13. jūlijā publicēts Finanšu ministrijas tīmekļa vietnē sadaļā “Sabiedrības līdzdalība” – “Tiesību aktu projekti” –“Nodokļu politika” (<https://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project659>).  Noteikumu projekta izstrādes gaitā iesaistīta Latvijas Finanšu nozares asociācija un kredītinformācijas biroji, kas atbalsta Noteikumu projektā iekļauto regulējumu. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID, Finanšu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nepaplašina iestādes funkcijas.  Noteikumu projektam nav ietekmes uz jaunu institūciju izveidi, esošu institūciju likvidāciju vai reorganizāciju. Nav nepieciešams veidot jaunas darba vietas, Noteikumu projektā noteiktās prasības paredzēts īstenot esošo cilvēkresursu ietvaros. |
| 3. | Cita informācija | Nav. |

Finanšu ministrs Jānis Reirs

Vīza: Valsts sekretāre Baiba Bāne

Rūbežnīks 67121841

Uldis.Rubezniks@vid.gov.lv